得曾子固書因寄
作者：王安石
朝代：宋

paragraphs: 始吾居揚日，重問每見及。
云將自親側，萬里同講習。
子行何舒舒，吾望已汲汲。
窮年夢東南，顔色不可挹。
仁賢豈欺我，正恐事維縶。
嚴親抱憂衰，生理頼以給。
不然航江外，天寒北風急。
無乃山路惡，僕弱馬行澀。
孤懷未肯開，歲物忽如蟄。
朅來高郵住，巷屋頗卑濕。
蓬蒿稍芟除，茅竹隨補葺。
苟云禦風氣，尚恐憂雨汁。
故人莫在眼，屢獨開巾笈。
忠信蓋未見，吾敢誣茲邑。
出關誰與語，念子百憂集。
眺聽聊自放，日暮城頭立。
徐歸坐當戶，使者操書入。
時開識子意，如渴得美湆。
驪駒日就道，玉手行可執。
舊學待鎸磨，新文得刪拾。
重登城頭望，喜氣滿原隰。